রংপুর সিটি কর্পোরেশনে প্রায় দেড় বছর থেকে নির্বাহী ম্যাজিস্ট্রেট নেই। এদিকে ম্যাজিস্ট্রেট না থাকায় সিটি কর্পোরেশন এলাকায় সব ধরনের ভ্রাম্যমাণ আদালত পরিচালিত হচ্ছে না। এমনকি জেলা প্রশাসনের সহযোগিতা নিয়ে যে ভ্রাম্যমাণ আদালত পরিচালনা করবেন তাতেও আগ্রহ নেই সিটি কর্তৃপক্ষের। জানা গেছে, রংপুর সিটি কর্পোরেশনে গোলাম কিবরিয়া নামের এক নির্বাহী ম্যাজিস্ট্রেট দায়িত্বে ছিলেন। তিনি ২০১৭ সালের ১৫ জানুয়ারি সুন্দরগঞ্জ উপজেলা নির্বাহী কর্মকর্তা হিসেবে দায়িত্ব পেয়ে চলে যান। এরপর থেকে ওই পদ শূন্য রয়েছে। ফলে নির্বাহী ম্যাজিস্ট্রেটবিহীন চলছে রংপুর সিটি কর্পোরেশন।